સુરત ક્રાઇમ બ્રાન્ચના સિનિયર ઇન્સપેક્ટર માથુર ઑફિસમાં દાખલ થયા ત્યારે આસિ. ઇન્સપેક્ટર સોની ફોન ઉપર કોઈક સાથે વાત કરી રહ્યા હતા. રિસીવર તેના ખભા અને માથા વચ્ચે અટકેલું હતું અને તેના એક હાથમાં રહેલી પેન બીજા હાથમાં રહેલા પૅડ પર ચાલતી હતી__” જી, સર! સર…ઓ. કે. સર! હું હમણાં જ નીકળી જાઉં છું! યસ, સર માથુર સાહેબ ફૉરેન્સિક લૅબ પર થઈને આવવાના છે, કદાચ ત્યાં મિટિંગમાં હશે એટલે તેમનો ફોન બંધ હશે…હું તેમને સીધા ઘટના સ્થળે જ બોલાવી લઉં છું!…” કહી તે ક્ષણવાર માટે તદ્દન ચૂપ થઈ ગયો, કદાચ તે સામેથી અપાતી સૂચનાઓ ધ્યાનથી સાંભળી રહ્યો હતો. માથુર તો તેને આજ્ઞાવાહી સ્વરમાં વાત કરો સાંભળીને જ સમજી ગયો હતો કે તે સુરત શહેરનાં પોલીસ કમિશનર મહેતા સાહેબ હશે.